钦定古今图书集成/明伦汇编/氏族典/第282卷 > 汪良臣
## 钦定古今图书集成/明伦汇编/氏族典/第282卷 > 汪良臣

按《元史汪世显传》：“世显子良臣，年十六七，从兄德臣
出征，每战辄当前锋，以功擢裨帅。癸丑岁，以德臣荐
为巩昌帅。宪宗亲征，军至六盘，良臣供亿所须，事集
而民不扰。诏权便宜总帅府事。世祖即位，阿蓝台儿、
浑都海逆命，诏良臣讨之，获阿蓝台儿、浑都海杀之，
西鄙辑宁。捷闻，赐金虎符，权便宜都总帅。中统二年”，
火里叛，复讨平之，转同签巩昌路便宜都总帅。三年，
授阆蓬广安顺庆等路征南都元帅。至元六年，授东
川副统军。八年，兄子惟正请于朝，谓“良臣久劳戎行，
乞身代之。”九年，复授良臣昭勇大将军、巩昌等二十
四处便宜都总帅。明年，授镇国上将军、枢密副使、四
川行枢密院事，蜀人安之。召入觐，授资善大夫、中书
左丞，行四川中书省事。良臣至成都，以蜀疮痍之馀，
极意循抚。行省罢，改授安西王相，不赴。十八年夏，疾
卒。谥忠惠，追封梁国公。子七人：惟勤，云南诸路行省
平章政事；惟简，保宁万户；惟某，同知屯田总管府事；
惟永，征西都元帅；惟恭，阶州同知；惟仁，人匠总管达
鲁花赤；惟新，汉军千户。